# Kalundborg d. 26.8.22

**Høringssvar vedr. budget 2023**

Skolelederforeningen ser med stærk bekymring på den demografiske udvikling på skoleområdet og den afledte økonomiske konsekvens heraf. Med den kommende demografiregulering bliver det umuligt at løfte elevers faglighed og trivsel med det nuværende antal skoler. Skolelederforeningen peger derfor på, at ved at fordele den nuværende økonomi på færre matrikler, vil der være bedre muligheder for at have skoler med rammer for god læring og trivsel.

Det igangværende arbejde med en ny og mere tidssvarende ressourcetildelingsmodel til det specialiserede (inklusionscentre og Kathøj-Svallerup og Sigrid Undset) ser Skolelederforeningen positivt på. Det er vigtigt, at den er gennemskuelig og afspejler det faktiske elevtal.

Der er procentuelt set flere elever med udfordrende socioøkonomiske forudsætninger i Kalundborg Kommune end i omkringliggende kommuner, derfor bliver vores løfteevne påvirket negativt.

I oversigtslistens punkt 59 og 60 må vi påpege, at der er lederlønninger konteret på lederkonti, men en del ledere på almen- og folkeskoleområdet har både ledelses-opgaver og undervisningsopgaver. Forbruget på ledelse og administration er derfor passende i forhold til antal matrikler.

Skolelederforeningen ser med dyb bekymring på vedligehold på bygningsmassen på Kalundborg Kommunes skoler. Bygninger er i høj grad i dårlig stand og undervisningsrammerne er ikke tidssvarende i forhold til pædagogiske principper og elevers behov. Vi ser ikke, hvordan der er afsat midler til dette i budget 2023. Ved at reducere antallet af matrikler, kunne de økonomiske ressourcer strække længere i forbindelse med vedligehold og udvikling.

Skolelederforeningen ser forslaget med morgenmadstilbud problematisk i en tid med besparelser. Det er vigtigere at vedligeholde bygninger og afsætte midler til pædagogisk udvikling, investering i opdateret IT og efteruddannelse af medarbejdere.

Skolelederforeningen har set det positivt at blive taget med i dialog om det fremtidige skolevæsen og ser frem til yderligere dialog.

Heidi Schønberg, formand for Skolelederforeningen Kalundborg